
3.0 उद्देश्य 


इस इकाई के अध्ययन से आप : 
० राशि एवं ग्रहों की खगोलीय स्थिति का निरूपण कर सकेंगे | 


० ग्रहों के स्वरूप का वर्णन कर सकेंगे | 


० मेषादि राशियों के स्वरूप को बता सकेंगे | 


१ मेषादि राशियों के वर्ण प्रकृति आदि का वर्णन कर सकेंगे | 


७ ग्रहों के स्वरूप में विभिन्‍न मतों की तुलना कर सकेंगे | 


3.1 प्रस्तावना 


आकाशस्थ असंख्य पिण्डों में राशियों के स्वरूप के दर्शन होते हैं। ऐसे में एक 
स्वाभाविक प्रश्‍न उठता है कि राशियों की उत्पत्ति और उत्पत्ति का आधार क्या हो 
सकता है? राशियों का मानव समाज पर पड़ने वाला प्रभाव जन्मराशि के आधार पर 
नामकरण करने की वैज्ञानिकता का आधार क्या हो सकता है? राशियों और ग्रहों का 
परस्पर सम्बन्ध एवं आधार क्या है? लग्नादि द्वादशभावों में क्या क्या स्वरूप होगा? 
ग्रहों का भौतिक स्वरूप क्या और कैसा होता है? मानव समाज के लिए ग्रह भाग्य के 
निर्माता हैं अथवा मानव के भाग्य में घटित होने वाली शुभाशुभ घटनाएँ ग्रहों द्वारा प्राप्त 
होती है। क्या वास्तव में ग्रह भाग्य के सूचक हैं। यह समस्त विषयों का विस्तृत रूप 
से हम इस इकाई में अध्ययन करेंगे। ज्योतिष एक विज्ञान है इस विषय में जान 
सकेंगे यही इस इकाई का प्रस्तावित विषय हे | 


3.2 राशि एवं ग्रह स्वरूप 


भारतीय मान्यता के अनुसार जो कुछ वेद में है वही सर्वत्र भी है और जो वेद में नहीं 
है वह अन्यत्र भी नहीं है। यदिहास्ति तदन्यत्र यन्नेहास्ति न तद्‌ क्वचित्‌” महर्षि मनु 


के अनुसार मानव के जीवन में धर्म का आधार वेद है “वेदोऽखिलः धर्ममूलम्‌” | वह वेद 
“अणोरणीयान्महतो महीयान्‌” स्वरूप का बोधक एवं ईश्वर का निःश्वास भूत हे जो 
प्राणियों को आधिभौतिक, आधिदैविक और आध्यात्मिक त्रिविध कष्टों का उद्धारक तथा 
पुरुषार्थ चतुष्टय धर्म, अर्थ, काम, मोक्ष का पथप्रदर्शक है। इसी वेद में संसार के 
समस्त विज्ञान निहित हैं। इसी वेद के प्रयोजन को सिद्ध करने के लिए षड्‌ 
वेदांगशास्त्र हैं। इन षड्वेदांगशास्त्रों में ज्योतिष को अतिमहत्वपूर्ण माना गया हे | महर्षि 
लगध ने इसे काल का ज्ञापक या कालविधानशास्त्र भी कहा है। इसका प्रधान 
प्रतिपाद्य विषय काल ही है। नारद संहिता के अनुसार ज्योतिषशास्त्र के सिद्धान्त, 
संहिता, होरा तीन प्रधान स्कन्ध हैं। आचार्य वराहमिहिर ने भी “अनेकभेदविषयं 
स्कन्धत्रयाधिष्ठितम्‌” कहकर अनेकों भेदों में प्रमुख तीन भेदों को स्वीकार किया हे | 
सिद्धान्त स्कन्ध में ग्रहों की गति, स्थिति, युति, ग्रहयुद्ध, ग्रहण इत्यादि समस्त विषय 
समाहित रहते हैं। संहिताशास्त्र में सम्पूर्ण भूगर्भीय, भूमण्डलीय, खगोलीय, भूगोलीय, 
दिग्देश, दशा, काल में होने वाले समष्टि गत फलों का विवेचन समाहित रहता हे | 
होराशास्त्र में जातक के जन्म-जन्मान्तर कृत कर्मों के द्वारा वर्तमान समय में प्राप्त होने 
वाले शुभाशुभ फलों का विवेचन एवं वर्तमान समय में प्राप्त होने वाले तथा भविष्य में 
प्राप्त होने वाले ष्शुभाशुभ कर्मो को जानने की विधि, दशाएँ विंशोतरी, अष्टोत्तरी, 
योगिनी आदि ग्रहों का भौतिक स्वरूप एवं राशियों का भौतिक स्वरूप, राशियों और 
ग्रहों द्वारा भूमण्डल वासियों को प्राप्त होने वाले गुण-दोष आदि का विस्तृत रूप से 
उल्लेख समाहित रहता है। ज्योतिष के अष्टादश आचार्यो ने अपने अपने विवेक के 
अनुसार अपने अलग अलग मत राशियों और ग्रहों के स्वरूप के विषय कहे हैं। तथापि 
सामान्य अन्तर आचार्यों के अनुभव में प्रतीत होता है यदि पाठकों को सम्पूर्ण ज्ञान 
परमावश्यक है | अन्तः दृष्टि से पृथक्‌ पृथक आचार्यो द्वारा वर्णित पृथक्‌-पृथक्‌ ग्रन्थों 
का अवलोकन करना एवं अध्ययन करना ही इस विषय के ज्ञान के लिए श्रेयस्कर 
रहेगा | ज्योतिष जगत में राशियाँ, ग्रह, नक्षत्र, एक श्रेष्ठ दैवज्ञ के लिए विस्तृत रूप से 
ज्ञान प्राप्त करना उनके स्वरूप को जानना, उनके आन्तरिक एवं बाह्य स्वरूप में बोध 
होना परमावश्यक है | 


3.2.1 राशि की खगोलीय स्थिति एवं सरचना 


सृष्टि के रचना काल से ही मानव मस्तिष्क में इस प्रकार के असंख्य प्रश्‍न आए होगें 
तथा वर्तमान में भी मस्तिष्क में इस प्रकार के असंख्य प्रश्नों को अपने मन मस्तिष्क में 
लिए हुए बैठा है। मानव जब सर्वप्रथम वह जब आकाश की ओर दृष्टिपात करता है 
तो आश्चर्यचकित होकर अपने अभिभावकों से इस प्रकार के प्रश्‍न प्रायः आज पूछता है 
यह रात्रि में चमकने वाला गोलाकार पिण्ड क्या है? दिन में चमकने वाला सूर्य क्या 
है? रात्रि में टिमटिमाने वाले असंख्य छोटे-छोटे चमकने वाले बिन्दु क्या है? ये कहाँ 
से आते हैं? और कहाँ विलीन हो जाते हैँ? इनका घर परिवार इनकी उत्पत्ति का 
आधार क्या है? ये समस्त प्रश्‍न आज भी मानव मस्तिष्क में विद्यमान हैं। इसलिए इन 
उपर्युक्त सभी प्रश्नों का उत्तर ज्योतिष शास्त्र के पास है। 


आकाश में जब हम देखते हैं तो रात्रि में हमें असंख्य तारे टिमटिमाते दृष्टिगोचर होते 
हैं। इन्हीं असंख्य तारों में कुछ राशियाँ होंगी कुछ ग्रह होंगे, कुछ उपग्रह होंगे तो कुछ 
क्षुद्रग्रह होंगे | वस्तुतः नीलगगन को हम देखते हैं उसके चारों ओर दृष्टिपात करते हैं 
तो हमें एक बृहद्‌ गोल दिखाई पड़ता है। यह बृहद्‌ गोल आपको सर्वत्र एक जैसा 
गोलाकार दिखाई देगा। इस गोल को देखने के लिए आप चाहे देश के अथवा विदेश 
के किसी भी कोने में जाएँ सर्वत्र आपको गोल ही दिखाई देगा। इसी बृहद्गोल का 
सिद्धान्त ज्योतिष की भाषा में खगोल नाम भी है। 'ख' अर्थात्‌ शून्य या आकाश अर्थात्‌ 
खगोल का अर्थ हुआ कि ष्शून्य की तरह गोल या ऐसे समझें आकाश गोल है। यहाँ 


राशि एवं ग्रह का 
स्वरूप 


बलाबल निर्धारक 
प्रमुख अवयव 


272 


पर हम चर्चा करेंगे राशियों के विषय में। अतः राशियों के स्वरूप को जानने से पूर्व 
हमें यह भी जान लेना आवश्यक होगा कि राशियाँ कहाँ अवस्थित हैं? और किस 
स्थिति में हैं ? राशियाँ इस बृहद्गोलाकार के चारों ओर स्थित हैं, लेकिन आप उनको 
नंगी आँख से नहीं देख सकते। इनको देखने के लिए आपको दूरदर्शी यन्त्र अथवा 
टेलिस्कोप का सहारा लेना होगा और आप इन राशियो को भूमण्डल के किसी भी 
कोने से देख सकते हैं और वह स्थान या गोल छोटा हो अथवा बड़ा सभी का मान 
360” अंश ही होगा। इस प्रकार से 360” अंशों के इस बृहद्गोल को जब हम बारह 
12 बराबर भागों में विभाजित करते हैं तो प्रत्येक भाग का परिमाण 30” अंश होता हे | 
और अब प्रत्येक भाग की बात करें तो एक भाग में असंख्य छोटे-बड़े तारों का समूह 
व्याप्त है और प्रत्येक भाग को जब आप सूक्ष्मदर्शी यन्त्र से देखते हैं तो प्रत्येक भाग 
की आकृति भिन्न भिन्न रूप से दृग्गोचर होती है। इसी प्रतिकृति के आधार पर एवं 
गुण-दोषों के आधार पर राशियों का नामकरण किया गया है। जैसे मेष राशि के 
विषय में बात करें तो 0° से 30" अंश तक का परिक्षेत्र आकाश में मेढा के आकार 
प्रकार के सदृश दिखलाई पड़ता है और उनके गुण धर्मो के विषय में यदि और अधिक 
जानकारी ग्रहण करेंगे तो उस मेढे के समस्त गुण-दोष, आकार-प्रकार, शारीरिक 
स्वरूप एवं आन्तरिक, मानसिक समस्त गतिविधियाँ उसके अन्दर विद्यमान हैं और उसी 
को आधार मानकर दैवज्ञ जन जब आकलन करते हैं तो वह बिल्कुल सटीक बैठता 
है। जैसे मेष की आँखों को देखने पर आप देखते है कि अत्यधिक सौन्दर्यपूर्ण, मुख 
का आकार, लम्बायमान, मेष की टांगें पतली और लम्बी, भेड़चाल का एक गुण प्रसिद्ध 
है। प्रायः अधिकतर पर्वतीय प्रदेशों में विचरण करने वाली हरियाली के पीछे भागने 
वाली अर्थात्‌ प्रकृति प्रेमी, सुन्दर, स्वच्छ वातावरण में निवास करना मेष राशि का 
प्राकृतिक गुण है। ठीक इसी प्रकार से मेष राशि जातक के गुण-दोष, आकार-प्रकार, 
मनन, चिन्तन आदि का प्रभाव पड़ता है। इसी क्रम में वृष राशि के परिक्षेत्र में भी 
असंख्य तारागणों के समूह के द्वारा बनने वाली आकृति एक विशालकाय वृषभ के 
समान दृग्गोचर होती हैं। वृषभ के प्रत्येक अंग एवं बाह्य आकार-प्रकार का आकलन 
करें तो वृषभ की आँखें गोल, और सुन्दरता लिए हुए, टॉगें लग्बी पतली, स्कन्ध 
मजबूत, शरीर बलिष्ठता लिए हुए सात्विक प्रवृतियुक्त होता है। ठीक इसी प्रकार से 
सम्पूर्ण गतिविधियों से युक्‍त वृषभ राशि वाले जातकों की प्रकृति होती है | मिथुन राशि 
दो ऐसे नवोढा कन्या और पुरुष का संगम है, दो मन, दोशरीर, दो प्रकृतियाँ, नवयुवक 
है। ऐसे में जिस जातक की मिथुन राशि होगी वह द्विस्वभाव युक्‍त, दो प्रकृतियों से 
युक्त, तथा पत्नी-पति दोनों का परस्पर परमकाष्ठा पर प्रेम होगा। कक्रराशि 
जलचरराशि है- केकड़ा पत्थर के नीचे छुपकर रहना उसका स्वभाव जल 
केआस-पास निवास और बहुत गहरी पकड़ को बनाए रखने वाली कक्र राशि के 
जातकों की प्रकृति भी कुछ इस प्रकार की ही होती है। उनको उसी प्रकार कक्र के 
स्वभाव को दृष्टिगत रखते हुए विचार करना चाहिए। सिंह राशि वाले जातकों में सिंह 
की तरह स्वाभिमान, राजा के समान गुण, क्रूरता लिए हुए के कारण पित्त का रोगी 
होना इत्यादि समस्त सिंह में पाए जाने वाले सभी गुण-दोष सिंह राशि वाले जातकों 
में पाए जाते हैं। कन्या राशि एक नवोढा बालिका है सिर के उपर आग की टोकरी 
धारण किए हुए है। द्विस्वभाव वाली है, शान्तचित्त है, जब कभी उग्र होती है तो 
कामरूपी भस्म करने की शक्ति रखती है। कन्या सामांजस्य स्थापित करने में अहम्‌ 
भूमिका रखती है। ठीक इसी प्रकार से कन्या राशि वाले स्वभाव के विषय में जानना 
चाहिए | तुला राशि धर्म का प्रतीक, अपनी लम्बाई को लिए हुए है। इसलिए तुलाराशि 
वाला जातक प्रायः प्रत्येक विषय में तोल-तोल कर निष्कर्ष निकालता है। और प्रत्येक 
कार्य में अपना स्वार्थ भी देखता है। वृश्चिक ( बिच्छू) एक कोटर में छुपा हुआ जीव 
है। मौका आने पर प्रहार करता है | वैसे शान्त चित्त स्थिर रहता है। अतः इसी प्रकार 
से वृश्चिक राशि वाले जातक समय आने पर प्रहार करते हैं। और बिच्छू के समान 


इनका भयानक प्रहार होता है। धनु राशि में पूर्व का 15" अंश वाला भाग पुरुष का है 
और 15” अंश के उपरान्त वाला अश्व का है। इसलिए इस प्रकार के जातक दो 
मानसिक विचार धारा वाले होते है। पहले 15' अंश तक की स्थिति में एक सामान्य 
मानव की तरह व्यवहार करते हैं परन्तु दूसरी स्थिति में वह अपने बाहुबल का प्रयोग 
करते हुए समय स्थिति के अनुसार प्रहार करने से नहीं चूकते है। मकर राशि 
पूर्वार्धभाग बाहर एवं उत्तरार्धभाग जलचर में रहता है जिसके कारण आकाश तत्त्व व 
जलतत्त्व की प्रधानता लिए हुए है। लेकिन मनोवृत्ति एक क्रूर मानसिकता वाली है। 
इसलिए मकरराशि वाले जातकों का स्वभाव कुछ इस प्रकार से जानना चाहिए | 
कुम्भराशि की स्थिरता धारण किए हुए जलपूर्ण घट है। आकार-प्रकार सामान्य हे | 
अत: आकार-प्रकार एवं स्थिरता की द्योतक राशि के गुण धर्म कुम्भराशि वाले जातकों 
में मिलते हैं। मीन राशि की स्थिति एक जलचर राशि की है सुन्दरतायुक्त, 
द्विस्वभावयुक्त और जल में जीवन को धारण करने वाली है। इस राशि के जातक 
द्विस्वभाव युक्‍त, पानी के किनारे या पानी सम्बन्धित खाद्य-पेय तथा झरने, झीलें, 
समुद्री किनारा इनके लिए रुचिकर होते हैं। इसी प्रकार से हमें राशियों के भौतिक 
स्वरूप के विषय में ज्ञान ग्रहण करने के उपरान्त जातकों के गुण-दोष-धर्म का 
आकलन करके फलादेश करना चाहिए | 


3.2.2 ग्रहों की खगोलीय स्थिति एवं संरचना 


राशि एवं ग्रहों की खगोलीय स्थिति एवं संरचना भी ग्रहों के रूप में इनके प्रभाव को 
लेकर सम्भ्रम में है- गृहयते अनेन इति ग्रहः। भारतीय ज्योतिष में सात प्रमुख ग्रहों के 
अतिरिक्त राहु व केतु को दो छाया ग्रहों के रूप में मान्यता प्राप्त है। आधुनिक 
वैज्ञानिकों द्वारा नेप्च्यून, प्लूटो आदि को मान्यता दी गई है परन्तु भूमिवासियों के लिए 
भारतीय ज्योतिष सौर परिवार में आज के दिन तक इन ग्रहों को मान्यता प्राप्त नहीं 
हुई है। भारतीय ज्योतिष में राशियों के साथ इनका सामंजस्य स्थापित नहीं किया जा 
सकता | ग्रहों और राशियों का परस्पर संयोग ही भूमिवासियों को प्रभावित करता है 
और उसी के आधार पर भारतीय ज्योतिष शुभाशुभत्व के विषय में अपना योगदान 
प्रदान करता है। हम जानते है कि 30" अंश की राशि का भोग काल होता है। इसी 
क्रम से 360° अंशों को 12 राशियों में विभाजित किया गया है जिसके फलस्वरूप सूर्य 
और चन्द्रमा को छोड़कर प्रत्येक ग्रह को दो राशियों का अधिपति ग्रह माना गया है। 
सूर्य और चन्द्रमा का आकलन भौतिक दृष्टि से कुछ इस प्रकार से है। ग्रहों में सूर्य 
को राजा की संज्ञा प्राप्त है। आकाश के केन्द्र में राजा के समान सभी ग्रहों, नक्षत्रों, 
राशियों का नेतृत्त्व करता है। अहर्निशं सेवामहे की भावना के साथ एक क्षण के लिए 
भी विराम नहीं और अत्यधिक उर्जा एवं तेज को धारण किए हुए पृथ्वी वासियों के 
लिए दिन और रात्रि का द्योतक है। इसलिए प्रत्येक क्रियाकलाप में भौतिक जगत सूर्य 
के उपर आश्रित है। स्वयं सूर्याश पुरुष ने सूर्यसिद्धान्त में मयासुर संवाद में इस विषय 
को कहा है कि- 'न मे तेजस्सहः कश्चिदाख्यातुं नास्ति मे क्षणः मदंशः पुरुषः अयम्‌ ते 
निश्शेषं कथयिष्यति। इस प्रकार अत्यन्त तेज को धारण किए हुए सूर्य ग्रह है। सूर्य 
जीवन प्रदाता है। यह सिंह राशि का स्वामी ग्रह है। इसलिए स्वयं सूर्य तेजयुक्त होने 
के फलस्वरूप सिंह राशि का नेतृत्त्व करता है। यही कारण है कि सिंह राशि के 
जातकों में स्वाभिमान की प्रवृत्ति और क्रूरता देखने को मिलती है। सूर्य ग्रह 
चतुरस्राकार हे | पित्त प्रकृति है। उष्ण स्वभाव है | स्थिरराशि का स्वामी ग्रह है वस्तुतः 
सामान्य व्यवहार में सूर्य आकाश में चलायमान ग्रह प्रतीत होता है परन्तु सूर्य स्थिर है 
और भूमण्डल चलायमान होने के फलस्वरूप इस प्रकार से आकाशीय स्थिति दृग्गोचर 
होती है | 


राशि एवं ग्रह का 
स्वरूप 

चन्द्रमा-चन्द्रमा ग्रहों में स्त्री कारक ग्रह है। कक्र राशि का स्वामी ग्रह है। यह 
चंचलता के लिए जाना जाने वाला ग्रह है | अत्यधिक सुन्दरता का कारक ग्रह, स्त्रियों 
के गुण-दोष से युक्‍त चंचल एवं चपल ग्रह है। सूर्य और चन्द्रमा का परस्पर सम्बन्ध 
मित्रता पूर्ण है। यह मित्रता कोई तात्कालिक नहीं अपितु नैसर्गिक है। शरीर में मन का 
नेतृत्त्व यह ग्रह करता है। जैसे शरीर में आत्मा का नेतृत्त्व सूर्य ग्रह करता है ठीक 
उसी प्रकार से तन-मन में पूर्ण प्रतिनिधित्व चन्द्रमा का है। प्रति सवा दो दिन के 
अन्तराल में राशि परिवर्तन का योग होता है। सूर्य चन्द्रमा कभी भी वक्रगामी नहीं होते 
हैं। चन्द्रमा का शरीर चतुरस्राकार है। गोलमुख, अतिसुन्दर नयन नक्षों को धारण किए 
हुए शुक्लपक्ष में बलहीन्‌ और कृष्ण पक्ष में बललीन रहता हे | इसलिए शुक्लपक्ष में पूर्ण 
प्रभाव युक्‍त होता हे | वृषराशि के 30 अंशों तक इस ग्रह का पूर्ण अधिकार है। कभी 
कभी ग्रह गति स्थिति वशात्‌ पूर्णिमा को दोनों पिण्डों की स्थिति के अनुसार चन्द्रग्रहण 
की सम्भावना होती रहती है। चन्द्रमा तीव्र गति कारक ग्रह है। शीत प्रकृति होने के 
कारण कफ का कारक ग्रह है। ग्रहों में इस ग्रह को रानी कहा जाता है। 


मंगल-मंगल ग्रह को भूसुत, भूमिपुत्र, भूमितनय इत्यादि नामों से जाना जाता है। 
आकाश में स्थित यह ग्रह अति क्रूर प्रकृति का है। पित्त इसकी प्रकृति रहती है। ग्रहों 
में सेनापति का नेतृत्त्व करता है। तमो गुणी प्रधान है, शरीर में रुधिर का कारक ग्रह 
है। के रूप में ग्रह उत्पात के लिए जाने जाते हैं। संहिता ग्रन्थों में भी ऐसे ग्रहों के 
विषय में उल्लेख प्राप्त होता है कि उत्पात कारक ग्रह इसलिए मंगल से प्रभावित 
जातकों पर इस प्रकार से क्रूरता पूर्ण प्रभाव दृष्टिगोचर होता है। यहाँ पर मंगल ग्रह 
अपने स्थित स्थान से चौथे और आठवें स्थान को त्रिपाद दृष्टि से देखते है। इसलिए 
दृष्टि पात्‌ स्थान को सगुण दोष धर्म के अनुसार प्रभावित करते है। 


बुध- बुध ग्रह शान्त, सौम्य प्रकृति युक्त ग्रह है, यह पित्त और वायु का कारक ग्रह हे | 
अतः वायु कारक होने के फलस्वरूप कफ की प्रकृति को देने वाला है। राशियों में बुध 
ग्रह का प्रतिनिधित्व मिथुनराशि तथा कन्या राशि का प्रतिनिधि है। अतः मिथुन और 
कन्या राशि वाले जातक विशेष रूप से प्रभावित होते हैं। परन्तु इसके साथ-साथ यदि 
जन्मकुण्डली में बुध ग्रह की स्थिति ठीक होगी तो बुध अपने प्रभाव के द्वारा कवि, 
लेखक, वक्ता, एडमिस्ट्रेटिव, अध्यापक आदि का निर्माण करता है। बुध ग्रह जातक की 
दृष्टि के अनुसार तीसरे, दशवे, नवम, पंचम और चौथे-आठवें स्थान को एकपाद, 
द्विपाद, त्रिपाद दृष्टि से क्रमशः देखता है। 


बृहस्पति- बृहस्पति को ग्रहों एवं समस्त देवताओं का गुरु की संज्ञा से जाना जाता 
है। अत्यधिक प्रभाव एवं बृहदाकार स्वरूप युक्त, पीत वर्ण वाला, उर्ध्व दृष्टि वाला, 
बुद्धिमान कफ प्रकृति से युक्त ग्रह है। इसलिए बृहस्पति आध्यात्म के प्रति समर्पित ग्रह 
है। धनु और मीन राशियों का स्वामी ग्रह है। परस्पर सूर्य, चन्द्र, मंगल ग्रह के साथ 
गुरु का मैत्री सम्बन्ध है। अतः इस दृष्टि से मन, आत्मा और रुधिर पर रक्‍त के विषय 
में बृहस्पति का प्रभाव देखा जा सकता है। इसलिए बृहस्पति के द्वारा प्रभावित जातक 
धर्मात्मा, ज्ञानवान्‌, उच्चशिक्षित अधिकारी, प्रोफेसर, लेखक, समाज सुधारक हो सकता 


है। 


शुक्र-शुक्र ग्रह भौतिक आधुनिक संसाधनों का प्रदाता, स्त्रीकारक ग्रह अथवा स्त्री की 
प्रकृति वाला, बहुत सुन्दर नेत्रों वाला, कफ का कारक एवं वायु प्रकृति युक्‍त ग्रह, वृष 
तथा तुला राशियों पर स्वामित्व, ऐसे जातक जो शुक्र ग्रह से प्रभावित होते हैं। वह 
प्रकृतिप्रेमी, स्त्रीप्रियः आधुनिक भौतिक सुख संसाधन, वाहनादि से सम्पन्न होते, कफ 
और वायु रोग से पीड़ित रहते हैं। 


शनि-शनि को ग्रहों में सेवक की संज्ञा से जाना जाता है। कहते हें यदि सेवक अच्छा 
हो तो मालिक को तार देता है अन्यथा की स्थिति में मार देता है। अतः शनि से 
प्रभावित जातक कुछ इस प्रकार से ही प्रकृति युक्‍त होते हे- मन्द प्रकृतिवाला, 
आलसी, सिकुड़ा हुआ शरीर, लम्बा चौड़ा शरीर को धारण किए हुए यह ग्रह प्रायः 
भूमण्डलवासियों को धर्म के साथ वास्तविकता के साथ सामंजस्य बैठाते-बैठाते लोग 
इसे दुःकारक ग्रह कहने लगे, भयभीत होने लगे | वस्तुतः जब मानव ने मूल उद्देश्य 
को भुला दिया तो मानव का स्वभाव है कि वह नकारात्मक कहीं ज्यादा सोचता हे 
सकारात्मक कम और उसी नकारात्मकता के कारण वह ग्रहों के दोषी ठहराता हे | 
शनि ग्रह का स्वामित्व मकर और कुम्भ राशियों पर है। इस राशि वाले जातक विशेष 
रूप से प्रभावित होते हें | 


राहु और केतु- राहु और केतु ग्रहों का आकाशस्थ पिण्ड नहीं है। इसलिए जिसका 
पिण्ड नहीं, स्वरूप नहीं उसका प्रभाव भी नहीं । परन्तु यहाँ पर धातव्य है कि पिण्ड न 
होने के कारण भी दोनों ग्रहों का जातकों की कुण्डली पर विशेष प्रभाव दृग्गोचर होता 
है। क्या कारण है? वस्तुतः यह दोनों ग्रहों की उत्पत्ति छाया के रूप में हुई है। छाया 
अन्धकार का द्योतक है। वास्तविक रूप से छाया होना भी तभी सम्भव है जब कोई न 
कोई द्रव्य अथवा पदार्थ किसी प्रकाशमान पिण्ड के समाने हो। ये दोनों छाया-ग्रह 
वस्तुतः सूर्य (जो कि प्रकाशमान पिण्ड है) और च्रन्दमा (जो अप्रकाशक है) के सहयोग 
से अस्तित्व में आते हैं। यहाँ इन ग्रहों के छायात्व का अर्थ है 'अप्रकाशत्व एवं 
अपिण्डत्व' | अर्थात इन दोनों का सूर्य, चन्द्रमा आदि के समान पिण्ड रूप नहीं है ऐसे 
में इनका अप्रकाशतत्व तो स्वत: सिद्ध ही है। अब प्रश्‍न यह है कि ऐसे में सूर्च चन्द्रमा 
के कारण इनके अस्तित्व से क्या अभिप्राय है? वस्तुतः सूर्य और चन्द्रमा के भ्रमण पथ 
जो कि वृत्तकार है, एक दूसरे से प्रायः 5अंश का कोण बनाते हुए ऐसे अवस्थित हैं कि 
उन दोनों का परस्पर दो स्थानों पर सम्पर्क होता है। यही दोनों सम्पात्‌ बिन्दु राहु एवं 
केतु कहलाते हैं। चूंकि वत्तों का सम्पातों में 180 अंश का अन्तर होता है, अतः राहु व 
केतु में भी सदैव 180 (या 6 राशि) का अन्तर रहता है। वही छाया राहु और केतु है। 
और वही राहु और कतु प्रायः परस्पर एक दूसरे सप्तम राशि के अन्तर में रहते हैं। 
विभिन्न मत मतान्तरानुसार वृष एवं मिथुन राशि को राहु की उच्च राशि तथा कन्या 
को स्वराशि ठीक उनसे सप्तम राशियों को वृश्चिक एवं धनु केतु की उच्च राशियाँ 
होगी | मीन केतु की स्वराशि होगी। संसार में सबसे ज्यादा भ्रमित आज लोग अज्ञानता 
के कारण है यही अज्ञानता लोभ, मोह, अहंकारवश, क्लेश, दुःख, नाना प्रकार के 
आधि-व्याधियों का कारक है। अतः इन छाया ग्रहों से प्रभावित जातक प्रायः उपर्युक्त 
स्थितियों से ज्यादा प्रभावित होते हैं । 


3.2.3 राशि स्वरूप एवं आकाशीय संरचना 


भारतीय ज्योतिष में ग्रह-नक्षत्र, राशियों के विषय में प्रत्येक आचार्य का अपना मत हे | 
इस उपखण्ड में आचार्य नीलकण्ठ के मतानुसार राशियों का मत कुछ इस प्रकार से 
है- 

मेषराशि- मेषराशि का स्वरूप आचार्य नीलकण्ठानुसार इस प्रकार है- पुरुष संज्ञक 
अर्थात्‌ पुरुष राशि है, चर इसकी प्रकृति है, अग्नि तत्त्व है, सुदृढ अर्थात्‌ अंगों से 
बलवान्‌ पुष्ट, चतुष्पाद, (चार पैरों वाली), रक्‍त वर्ण, उष्ण प्रकृति, पित्त कारक, 
अत्यधिकशब्द करने वाली, पर्वतों में विचरण करने वाली, क्रूर राशि, पीतवर्णीय, 
दिवावली, पूर्वदिशा निवासिनी, विषमोदयी, कम सन्तति युक्त, रुक्ष, राजा, दिन में 
बलवान समचतुरस्त भौतिक जगत में मेष राशि में उत्पन्न जातक वह भले स्त्रियाँ हो 
अथवा पुरुष हों, उनकी प्रकृति मेष के स्वभाव के साथ मेल-जोल वाली होगी। 
जैसे-ऐसे जातक चर प्रकृति के होंगे, भेड़ चाल के समान अपने आगे वाले का 

अनुसरण करने वाले, छोटी-छोटी बातों पर क्रोध करने वाले, शारीरिक दृष्टि से 
बलवान्‌, ऐसे जातकों की मनोवृत्ति चारों दिशाओं के विषय में चिन्तन अर्थात्‌ मानसिक 
स्थिरता का अभाव, उग्र पित्ताधिक्य, उँचे स्वर में बात करना, पर्वतों और पहाड़ों, 
घाटियों में विचरण करना इनको अच्छा लगता है। दिन में बलवान, पूर्व दिशा की 
स्वामिनी, कम सन्तान वाले, रुक्ष त्वचा वाले, राजा की तरह व्यवहारशील, समोदयी इस 
प्रकार का मेष राशि के जातकों का स्वभाव होता है। यथा- 

पुमांश्चरोऽग्नि सुदृढश्चतुष्पाद्रक्तोष्णपित्तोइतिरवोडद्रिरुग्र: | 

पीतो दिनं प्रग्विषमोदयोइल्पसंगप्रजोरुक्षनृप: समोऽजः |। 


वृषराशि- वृषराशि आकाश में स्थित अनेक तारों के समूह द्वारा निर्मित एक झुंड के 
रूप में विद्यमान है। सूक्ष्मदर्शी यन्त्र के द्वारा देखने पर वह वृहदाकार विशालकाय, वृष 
के सदृश दृष्टिगोचर होता है। इस राशि के विषय में आकाशस्थ गति स्थिति के 
अनुसार विशालकाय शरीर, स्थूल आकार को धारण किए हुए है। आँखें गहरी काली 
सौन्दर्य युक्त, जंघाएँ पतली मजबूत, स्थिर प्रकृति वाला, शान्त चित्त राशि है। इसका 
शास्त्रीय स्वरूप कुछ इस प्रकार से है। वृषराशि स्थिर संज्ञा, स्त्री राशि है, शीतलता 
युक्त भूमि पर भ्रमणशील, रुखी त्वचायुक्त, दक्षिणदिशा के स्वामिनी, भूमि तत्त्व प्रधान, 
वायु प्रकृति, रात्रिचारी, चतुष्पाद युक्त, श्वेतवर्ण, अतिउच्चशब्दकत्री, विषमपरिस्थिति में 
उदय, मध्यम सन्तति कम सन्तान, वणिक्‌, वृद्धि, शुभराशि है | यथा- 


वृषः स्थिरः स्त्री-क्षिति-शीत-रुक्षो याम्येट्सुभूर्वायु निशा-चतुष्पात्‌ | 
श्वेतोऽतिशब्दो विषमोदयश्च मध्यप्रजासंगशुभोऽपि वैश्यः || 


मिथुनराशि-पश्चिमदिशा में एकाधिकार, वायु तत्त्व तथा तोते के रंग के समान, द्विपाद, 
यमल, द्विशरीरधारी, विषमस्थिति में उदय, द्विस्वभाव राशि, मध्यम सन्तान, वन में विहार 
करने वाली, शूद्रवर्ण वाली, लम्बाशब्द करने वाली, चिक्कणयुक्त, दिन में बलवान, उग्र 
प्रकृतियुक्त राशि है | यथा- 


प्रत्यक्‌ समीरः शुकभा द्विपन्ना द्वन्द्वो द्विमूर्ति-विषमोदयोष्णः। 
मध्यप्रजा संग-वनस्थशूद्रो दीर्घस्वनः स्निग्ध-दिनेट्‌ तथोग्रः।। 


वस्तुतः मिथुन राशि वाले जातक द्विस्वभाव युक्‍त होते हैं। पश्चिम दिशा में इनका 
भाग्योदय होता है, विषमोदय राशि होने के कारण विषम परिस्थितियों में स्थिरता बनाए 
रखते हैं। अल्प सन्तान वाले, वन में आहार-बिहार, उँची आवाज में बात करना, 
चिक्कणपन अर्थात्‌ प्रेम सौहार्द के साथ उग्र स्वभाव वाले जातक होते हें | 


ककराशि-कक्रराशि वाले जातक प्रायः बहुत सन्तान युक्त होते हैं। चर राशि, 
पाटलवर्ण वाली, और कम बात करने वाली राशि, शुभ राशि है, कफ प्रकृतियुक्त, 
स्निग्ध, जल में विचरण करने वाली, समान उदय वाली, रात्रिबली, उत्तरदिशा की 
स्वामिनी राशि है। यथा- 


बहुप्रजा संगप्रदः कुलीराचरोगंना पाटलहीनशब्दः | 
शुभ कफि स्निग्ध-जलाम्बुचारी समोदयो विप्र-निशोत्तरेशः।। 


कक्र राशि उत्पन्न जातक अत्यधिक सन्तान वाले, चंचल स्वभाव युक्‍त, पाटलवर्ण, कम 
बोलने वाले, शुभ विचारवान, कफ के रोगी, प्रेमी, जलविहार, नौका विहारादि में रुचि 
रखने वाले, ब्राह्मण वर्ण, रात्रि बली, उत्तर दिशा की स्वामिनी उत्तरदिशा में एकाधिकार 
एवं भाग्योदय होना निश्‍चित होता हे | 


सिंहराशि- पुरुष संज्ञक राशि, अग्नितत्त्व प्रधान, पीतवर्णीय, रुक्ष, पित्त के साथ उष्ण 
प्रकृति, पूर्व दिशा की स्वामिनी, कठोर चतुष्पद उदयस्थिति में सम, अत्यधिक उँचे 
स्वरयुक्त, कम सन्तति, पर्वताचारी, राजा के समान उग्र, धूम्रवर्णीय सिंह राशि होती हे । 
यथा-- 


पुमान्‌ स्थिरोऽग्निर्दिन-पीत-रुक्षः पित्तोष्ण-पूर्वेश-दृढचतुष्पात्‌ | 
समोदयो दीर्घरवोऽल्पसंगप्रजो हरिः शैल-नृपोग्र-धूम्र ।। 


सिंह राशिस्थ उत्पन्न जातकों में पुरुषताधिकता, इनके शरीर में अग्नितत्त्व की प्रधानता 
वशात्‌ उग्र एवं गर्म प्रवृत्ति रहती है। पीतवर्णीय राशि, रुक्षकान्ति युक्त जातक का 
स्वभाव होता है। ऐसे जातक प्रायः पूर्व दिशा में ही कार्यक्षेत्र की स्थिति होती है। ऐसे 
जातक किसी एक मार्ग का अनुसरण नहीं करते हैं अपितु इन जातकों की मनोवृत्ति 
एक साथ दस-दस जगह पर इनका चिन्तन चला करता है। जब प्रारम्भ करते हैं 
अपने जीवन काल के प्रथमचरण में किसी कार्य को तो ये जातक समस्थिति में होते 
हैं। इनकी सन्तान कम होती है। राजा के समान अपना जीवन जीते हैं और वनविहार, 
पर्वतों में भ्रमण करना, एकान्त वास में रहना इनकी प्रकृति में रहता हे | 


कन्या राशि- कन्या राशि द्विपद, स्त्रीसंज्ञकराशि है रात्रि में बलवान्‌ रहती है, वायु एवं 
शीतप्रकृति युक्त है, समस्थिति, दक्षिण में स्थित, कम बोलने वाली, शुभराशि, वैश्य 
प्रकृति, रुक्ष, कम सन्ततियुक्त शुभराशि है | यथा- 


पाण्डुरद्विपाद-स्त्री द्वितनुर्यमाशा निशा मरुच्छीत-समोदयक्ष्मा | 
कन्यार्धशब्दा शुभभूमिवैश्या रुक्षाल्पसंगप्रसवा शुभा च || 


कन्या राशि वाले जातक इनके मन में भी दो मार्गो पर चलने की प्रवृति या दो 
कार्यक्षेत्र होते है। स्त्री के गुण, धर्म ऐसे जातक में अधिक में अधिकतर पाए जाते हैं। 
ये जातक रात को यात्रा करना, रात्रि में किसी कार्य को सम्पन्न करना इस 
मानसिकता वाले जातक होते हैं। इनके शरीर में वायु तत्त्व की अधिकता होती है। 
शीतलता मन मस्तिष्क में विद्यमान रहती है। ये अधिकतर एक समान अवस्था में 
जीवन यापन करते हैं। दक्षिणदिशा इनके लिए विशेष लाभकारी होती है। ये लोग कम 
वाचाल होते हैं। व्यापार इनके मन मस्तिष्क में रहता है। व्यापार से अच्छा लाभ कमा 
पाते हैं। इनके सन्तान कम होती है। रूखापन इनके स्वभाव में रहता है। 


तुलाराशि- तुलाराशि पुरुष संज्ञक, चरराशि, सम स्थिति में उदय, पश्चिम दिशा में 
उदय, वायु प्रकृति, चिक्कणापन आधिक्य, कम बातचीत करने वाली, कम सन्तति वाली, 
शूद्रवर्णीय, उग्र प्रकृति युक्त, दिवाबली, द्विपद्युक्त समान राशि है | यथा- 


पुमांश्चरचित-समोदयोष्णः प्रत्यङ्मरुत-स्निग्ध-रवोन्वन्यः | 
स्वल्पप्रजासंगत-शूद्र उग्रस्तुलो द्युवीर्यो द्विपदः समानः | | 


अर्थात्‌ तुला राशि वाले जातकों का प्राकृतिक स्वभाव इस प्रकार का होता है। यह 
जातक पुरुषत्व युक्त, स्थिरता की न्यूनता, समान रूप से रहने वाले उष्णता, क्रोध 
आदि यदा कदा रहता है | पश्चिम दिशा बलवान्‌ राशि, प्रेमयुक्त, चिक्कण, स्वभावयुक्त 
अर्थात्‌ ऐसे जातक मेल-जोल बढाने में अपनी बुद्धि का प्रयोग करते हैं। कम सन्तान 
वाले, छोटे कार्यो के प्रति सेवा भाव इत्यादि समस्त कार्यो में इनकी मानसिक वृत्ति 
रहती है। उग्रता यदा कदा इनमें रहती है। दिन में ये पूर्ण कायिक, वाचिक एवं 

मानसिक बल का प्रयोग करते है। दो पैरों वाली समान राशि है। अर्थात्‌ दो नावों पर 
सवार रहते हैं ऐसे जातक | 


वृश्चिक राशि- वृश्चिक राशि स्थिर संज्ञक राशि है, श्वेतवर्ण, स्त्रीराशि, जलचर, 
उत्तरदिशा की स्वामिनी, रात्रि बली, कम बोलने वाली, वातयुक्त और कफवाली, समान 
उदय वाली, जलचर राशि अधिक सन्तति युक्त, शुभ राशि, स्निग्ध प्रकृति, ब्राह्मण वर्ण 
की वृश्चिक राशि है। यथा- 


स्थिरः सितः स्त्री जलमुत्तरेशो निशारवोना बहुपात्‌ कफी च | 
समोदयो वारिचरोऽतिसंगप्रजः शुभः स्निग्धतनुरद्विजोऽलिः | | 


अर्थात्‌ वृश्चिक राशि के जातक स्थिर प्रकृति वाले, श्वेत वर्णीय, स्त्रीत्व गुणों वाले, 
जल में कार्य करने वाले, जल में मन को लगाए रखना, उत्तर दिशा इनकी 
जीवनदायिनी, रात्रि में कम वार्ता करने वाले, वात और कफ रोगी, समान उदय वाली 
जलचर और अधिक संन्तानों वाली, शुभता लिए ब्राह्मण वर्ण अर्थात्‌ ईश्वर में विश्वास 
रखने वाले, प्रेम व्यवहार में वार्तालाप में सम्बन्ध बनाने शीघ्रता वाले रहते हैं। 


धनु राशि- स्वर्णकान्ति युक्त, पर्वतचारी, समोदयी, अतिशब्दचारी, दिवावली, प्राक्‌ दिशा 
में स्थित, कठोर रुक्ष, पीत वर्ण, रजो गुण प्रधान, पित्त प्रकृति, कम सन्तति, द्विस्वभाव, 
द्विपद राशि, अग्नि के समान उग्र राशि है। यथा- 


न स्वर्णभाः शैल-समोदयोऽतिशब्दो दिनं प्राग दृढरुक्ष-पीतः। 
रजोष्ण-पित्तो धनुरल्प-सूतिसंगो द्विमूर्तिद्विपदोऽग्निरुग्रः | 


अर्थात्‌ धनुराशि के जातकों के बाह्य मस्तक एवं शारीरिक कान्ति स्वर्ण के समान 
पीलापन लिए हुए सौन्दर्य बना रहता है | वनों, पहाड़ों, घाटियों में भ्रमण करना इनको 
अच्छा लगता है। यह समान रहने वाले जातक होते है परन्तु उँचे स्वर में वार्ता करना 
इनकी आदत में रहता है। दिन में अपने समस्त कामों को सम्पन्न करने में विश्वास 
रखने वाले, पूर्व दिशा इनका कार्य क्षेत्र बलिष्ठ, रुक्ष प्रकृति, रजोगुणी होते हैं। अर्थात्‌ 
कामी इसके साथ पित्त की अधिकता, कम सन्तान पैदा करने वाले, दो स्वभाव वाले 
जातक, दो दो स्थानों में मानसिक वृत्ति को लगाए हुए, क्रोधी और उग्र प्रकृति के 
जातक होते हैं। 

मकरराशि-मकरराशि चर संज्ञक, अर्ध भूमिचारी, आधे स्वर युक्त, दक्षिण दिशा 
स्वामिनी, स्त्री संज्ञक, पिंगल वर्ण, रुक्ष, स्वच्छ भूमिचारी, शीत प्रकृति युक्त, कम 
सन्तति, वायु प्रकृति, रात्रि के प्रारम्भ, चतुपाद, विषमोदयी, वैश्य राशि हे | यथा- 


मृगश्चरः क्षमाऽर्धरवो यमाशा-स्त्री-पिंग-रुक्षः शुभभूमि शीतः | 
स्वल्पप्रजासंगसमीर-रात्रिरादौ-चतुष्पाद विषमोदयो विट || 


अर्थात्‌ मकर राशि के जातक चर प्रकृति वाले, इनकी भूमि और आकाश दोनों में मिला 
जुला कार्य होता है। कम बोलने वाले, ये जातक दक्षिण दिशा में निवास करना, कार्य 
करना, या दक्षिण दिशा से इनका सम्बन्ध रहना होता है। स्त्री प्रकृति के आचार 
विचारों एवं मानसिक कार्यों से युक्‍त होते है। पिंगल वर्ण होता है, साफ-सुथरे सुन्दर 
भूमि भवन में इनका निवास होता है। इनकी प्रवृत्ति शीतलता, शान्त रहती है। ये 
सन्तान पैदा करने में विश्वास करते हैं। वात प्रकृति या वायु के रोगों अथवा वायु 
प्रकृति वाले होते है। सायं काल में इनके मन में द्विमानसिकता रहती है। ऐसे जातक 
विषम परिस्थिति में भी अपने कार्य को सम्पन्न करने में सक्षम रहते हैं। इनकी बुद्धि 
व्यापारिक होती है। 


कुम्भ राशि- कुम्भ राशि पद रहित, दिवस मध्य में बली, स्थिर संज्ञक, कर्बुर वर्ण, 
वनचारी, वायुप्रकृति, स्निग्ध, उष्ण प्रकृति, अर्धस्वर, समान धातु, शूद्रवर्ण, पश्चिमदिशा 
की स्वामिनी, विषमराशि, उग्र स्वभाव युक्‍त होती हैं | यथा- 


कुम्भोऽपदी न दिनमध्य संगप्रसू स्थिरः कर्बुरः-वन्यः वायुः | 
स्निग्धोष्ण खण्डस्वर तुल्यधातु शूद्रः प्रतीची विषमोदयोग्रः | | 


कुम्भराशि वाले जातक स्थिर प्रकृति के होते हैं। यह किसी एक स्थान पर स्थिर 
रहकर कार्य करना इनके स्वभाव में रहता है। दिवावली, होने के कारण ये जातक 
दिवस में भी कामासक्त हो जाते हैं। कर्बुर वर्ण युक्त होने के फलस्वरूप इनको 
धूम्रवर्ण या आकाशीय मेघाछन्न के समान वर्ण प्रिय होता है। वन्य प्रदेश एवं पर्यावरण 
प्रेमी होते हैं। वायु प्रकृति के लोग होते हैं। परस्पर मेल-जोल में विश्वास रखने वाले, 
यदा कदा अपनों के साथ क्रोधपूर्ण व्यवहार, कम बोलने वाले, वात-पित्त-कफ त्रिधातु 
इनकी सम रहती है, सेवा भाव इनके भाव मन में कूट-कूट के भरा रहता है। ये 
जातक पश्चिम दिशा में कार्य करना, एवं पश्चिम दिशा में भ्रमण करना या पश्चिम 
दिशा में गृह निर्माण करना इनके स्वभाव में रहता है। कभी विकट परिस्थितियों में इन 
जातकों में उग्रता भी देखी जाती है | 


मीनराशि-मीनराशि पद रहित राशि, कफप्रकृति, जलचरराशि, रात्रिचारी, शब्दरहित, 
वभ्रूवर्ण, द्विस्वभाव, स्निग्ध, अतिकामी, ब्राह्मणवर्ण, उत्तरदिशा वासिनी, विषमोदयी राशि 
है। यथा- 


मीनोऽपदः स्त्रीञकफ-वारि-रात्रि-निःशब्द-वभ्रूद्वितनुर्जलस्थः | 
स्निग्धोऽतिसंगप्रसवोऽपि विप्रः शुभोत्तराशेड्‌ विषमोदयश्च || 


अर्थात्‌ मीन राशि वाले जातक किसी जगह स्थायी नहीं होते हैं। यह स्त्री स्वभाव 
वाली राशि होने के फलस्वरूप ऐसे जातकों की प्रकृति स्त्रियों से मेल खाती हे | 
जलचर राशि होने के कारण इन जातकों को जल विहार, नौका विहार, झरने, नदियाँ, 
सागर आदि पसंदीदा स्थान होते हैं। इन जातकों में त्रिदोषों में कफ की प्रधानता 
रहती है। ये अल्पभाषी होते हैं। और साथ में द्विस्वभाव युक्‍त भी होते हैं। इनमें परस्पर 
प्रेमालाप भी विशेष गुण होता है। ये सन्तान पैदा करने में विश्वास रखते हैं। ये कामी 
प्रकृति के होते हैं। ये वर्ण से व्यवहार से चिन्तन से ब्राह्मण के नियमों का पालन करते 
होते हैं। विकट परिस्थितियों में भी अडिग रहते हैं। इनका भाग्योदय उत्तर दिशा में 
होता है । 


3.2.4 विभिन्न मतानुसार ग्रह स्वरूप 


भारतीय ज्योतिष के अठारह आचार्य हुए हैं जिसमें आचार्य वराहमिहिर का विशेष स्थान 
है। आचार्य वराह के अनुसार ग्रहों का स्वरूप कुछ इस प्रकार से है | 


सूर्य- आचार्य वराहमिहिरानुसार सूर्य ग्रहों में राजा है। खगोल का प्रमुख ग्रह है। सूर्य 
का अपना प्रभुत्व है। सूर्य के नेत्र शहद के सदृश सूर्य का आकार प्रकार, शारीरिक 
संरचना, चतुरस्राकार है। अर्थात्‌ मध्यम कद काठी न अधिक ऊँचा, न अधिक मोठा, 
पित्त प्रकृति युक्त अर्थात्‌ क्रूर स्वभाव युक्त, और कम केश उनके शरीर पर हैं। सूर्य 
मेष में भ्रमण करता हुआ जब 10' अंश पर पहुँचता है तो परमोच्च कहलाता, सूर्य के 
मंगल, चन्द्र और गुरुग्रह परम मित्र हैं। और बुध ग्रह सम है। इसी प्रकार से सूर्य से 
प्रभावित जातक सूर्य के समान तेजस्वी, ओजस्वी, पित्ताधिक्य वशात्‌ पित्त के रोगी, 
क्रोधी एवं स्वाभिमानी प्रकृति के होते हैं। ऐसे जातक राजा की तरह रहना पसंद करते 
हैं। साथ ही साथ अपने फैसले लेने में हिचकिचाते नहीं है | यथा- 

मधुपिंगलदृक्चतुरस्रतनु पित्तप्रकृतिस्सविताल्पकच: | 


चन्द्रमा- चन्द्रमा ग्रह गोल आकृति अर्थात्‌ गोलाकार आकृति और इसका व्यवहार में 
उपयोग करेंगे तो चन्द्र प्रभावित जातक मध्यमाकार, छोटा शरीर, वात एवं कफ का 
आधिक्य, बहुत बुद्धिमान्‌, मिष्ठान प्रिय, सुन्दर, दर्शनीय, सुचारु अर्थात्‌ सुन्दर देह को 
धारण किए हुए, दर्शनीय नेत्रों से युक्‍त चन्द्र ग्रह है। भौतिक संसार में चन्द्र ग्रह का 
बहुत अहं भूमिका है | चूँकि चन्द्र ग्रह की उत्पत्ति का आधार विराट पुरुष का मन है। 
इसलिए वेद कहता है “ चन्द्रमा मनसो जातः” अतः शरीर में मन का नेतृत्त्व चन्द्रमा 
का है। ऐसे में चन्द्रमा से प्रभावित जातक यदि चन्द्रमा वृष राशिस्थ, कक्र राशिस्थ एवं 
वृश्चिक राशि को छोड़कर अन्य राशियों में स्थित हो तो जातक उपर्युक्त 
गुण-दोष-धर्म से युक्‍त होता हुआ मन से परिपक्व, सुन्दर, दर्शनीय लेकिन 
शत्रुराशिस्थ होने पर जातक वात रोग एवं कफ आदि रोगों से पीड़ित रहता है। यथा- 


तनुवृत्ततनुर्बहुवातकफः प्राज्ञश्च शशी मृदुवाक्‌ शुभदृक्‌ |” 


मंगल- मंगल ग्रह ग्रहों में सेनापति एवं युवराज है। यह क्रूर पाप ग्रहों की श्रेणी में 
आता है। भूभाग का एक खण्ड खगोल में अलग होने पर इसे भूसुत, भूमिपुत्र, अंगारक 
आदि नामों से जाना जाता है। यह युवा ग्रह है, क्रूर दृष्टि में अत्यधिक उदारता, दानी 
ग्रह, पित्त प्रकृति युक्त, चंचल स्वभाव और शारीरिक संरचना में शरीर का मध्यम भाग 
अति कृष्ण दुर्बल है। मंगल की भौतिक जगत में भूमिका कुछ इस प्रकार से है यह 
जिन जातकों के जन्मांग चक्रों में स्वराशिस्थ, मित्रराशिस्थ, उच्चराशिस्थ स्थित हो, वह 
जातक मंगल के समान दर्शनीय युवक, चौड़ी छाती, मध्यभाग शरीर की कृषता लिए 
हुए अर्थात्‌ गठीला शरीर और पित्ताधिक्य से प्रभावित रहने के कारण पित्त के रोगी एवं 
क्रोधी होते हैं। यथा- 


“क्रूरदृक्‌ तरुणमूर्तिरदारः पैत्तिकः सुचपलः कृशमध्यः | 


बुध- बुधग्रह वाणी का कारण ग्रह है। इसके साथ साथ भौतिक जीवन में विद्या, 
वाकचातुर्य, काव्य-लेखन, लेखक, अध्यापक, आचार्य आदि का सहयोगी ग्रह है | मिथुन 
और कन्या में स्वराशिस्थ होता है। कन्या राशि में उच्च और मीन राशि नीच राशि है। 
शास्त्रीय स्वरूप में बुध श्रेष्ठ अर्थात्‌ स्वराशिस्थ, मित्रराशिस्थ, उच्चराशिस्थ, 
मूलत्रिकोणस्थ होने पर वाकचातुर्य युक्त, बहुभाषी, सदाहास्य प्रिय, वात, पित्त-कफ 
तीनों गुणों से युक्‍त बुध ग्रह होता है | यथा- 


श्लिष्टवाक्सततहास्यरुचिर्जुः पित्तमारुतकफप्रकृतिश्च |” 


बृहस्पति गुरुत्वाकर्षण युक्त गुरुग्रह सभी ग्रहों, नक्षत्रों एवं देवताओं के गुरु कहलाए 
जाते हैं। आध्यात्म के क्षेत्र में अहम्‌ भूमिका प्रत्येक विषय को आध्यात्म के साथ सम्बन्ध 
स्थापित करते हुए धर्म को आधार मानकर प्रत्येक कार्य के प्रति अग्रसर रहते हैं। गुरु 
और धनुराशियाँ स्वराशिस्थ, कक्रराशिस्थ होने पर परमोच्च और मकर राशिस्थ में परम 
नीच अवस्था में रहते हैं। स्वमित्र राशिस्थ, स्वचरराशिस्थ, स्वनवांशस्थ होने पर जातक 
को धर्मात्मा, राजा, नेता, प्रोफेसर, समाज-सुधारक, देवालय पूजक इत्यादि समस्त 
धर्माधारित कार्यो में संलग्न रहते हैं। शास्त्रीय स्वरूप गुरु का शरीर स्थूलकाय है, केश 
पिंगल वर्ण के हें, श्रेष्ठ बुद्धियुक्त, और कफ प्रकृति कारक गुरुग्रह का स्वरूप हे | 
यथा- 


'बृहद्तनुः पिंगलमूर्धजेक्षणो बृहस्पतिः श्रेष्ठमतिः कफात्मकः | 


शुक्रग्रह- शुभग्रह भौतिक संसाधनों का प्रदाता, सुख-संपत्ति, भूमि, भवन, समाज में 
भौतिक प्रतिष्ठा का कारक ग्रह, वृष और तुला का स्वामी, मीन राशि में उच्चस्थ और 


कन्या राशि नीचस्थ होता है। जातक की जन्मकुण्डली में शुक्र की स्थिति स्वराशिस्थ, राशि एवं ग्रह का 
स्वोच्चस्थ, स्वनवांशस्थ, होगी तो श्रेष्ठ फलप्रदाता होगा। और इसके विपरीत नीच स्वरूप 
राशिस्थ, शत्रुराशिस्थ, शत्रुनवांशस्थ राशि स्थिति वशात्‌ भौतिक सुख-संसाधनों से 

वंचित होना पडेगा | शास्त्रीय स्वरूप शुक्र ग्रह का कुछ इस प्रकार से है। शुक्र का 

स्वभाव सदा सुखमय जीवन, सदा आनन्द दायक, दर्शनीय शरीर, सुन्दर नेत्र, कफ 

और वायु दोनों प्रकार के तत्त्व से युक्‍त, टेढे अर्थात्‌ घुंघराले बालों से युक्‍त शुक्रग्रह 

की स्थिति है। सामान्य जीवन में भी कुछ इस प्रकार की स्थिति ही शुक्र से प्रभावित 

जातक की रहती है। यथा- 


“भृगुः सुखी कान्तवपुः सुलोचनः कफानिलात्मासितवक्रमूर्धजः | |” 


शनिग्रह-शनिग्रह बुहदाकार स्वरूप को धारण करने वाला, ग्रहों का सेवक तथा सूर्यपुत्र 
है। आकाश मण्डल में सबसे दूर स्थित होने के कारण एव बृहदाकार कक्षावशात्‌ 
लगभग 2; वर्ष में एकराशि में भ्रमण करते हैं। मन्द, शनैश्चर, शनि इत्यादि विभिन्न 
नामों से प्रख्यात्‌ आज के आधुनिक युग में सर्वपूजनीय ग्रहों के रूप में स्थित, शास्त्रों 
में दुःख की संज्ञा से भी जाना जाने वाला ग्रह है। वायुकारक, वायु से सम्बन्धित रोगों 
को देने वाला मन्दसंज्ञक ग्रह है। मकर और कुम्भ राशियों में स्वराशिस्थ, तुलाराशि 
उच्चस्थ और मेष राशि में नीचस्थ होते हैं। न्याय और धर्म का प्रतीक ग्रह, यम की 
संज्ञा के साथ जाना जाने वाला ग्रह, काल का वाचक, शनि की साढेसाती और ढैय्या 
का कारक ग्रह है। शास्त्रीय स्वरूप कुछ इस प्रकार से है। यथा- मन्दसंज्ञक धीरे धीरे 
कार्य करने का स्वभाव, कर्म में आलस्य, कपिल वर्णो के नेत्र, शरीर लम्बा, दांतों में 
कठोरता, स्थूल केश वाला और वात प्रकृति प्रधान है | 


जातकों में नकारात्मकता की स्थितिवशात्‌ शनि ग्रह से दुःख, क्लेश, यातना, पीड़ा 
आदि के प्रकोप से पीड़ित रहते हैं। और सकारात्मकता की स्थिति में न्यायकर्ता, 
समाज-सुधारक, इण्डस्टीलिस्ट एवं समाज में अच्छे प्रतिष्ठित पद पर आसीनस्थ होगें । 
यथा- 


मन्दोऽलसः कपिलदृक्‌ कृशदीर्घगात्रा स्थूलद्विजः परुषरोमकचोऽनिलात्मा | 
3.3 सारांश 


मित्र, इस खण्ड में आपेन राशियों एवं ग्रहों की आकाशीय संरचना उनकी प्रकृति 
आकार प्रकार, वर्ण, त्रिदोष, बल, उच्च-नीच-मूलत्रिकोण-स्वराशि, सम्बन्ध मुखकृति 
निवास उदय आदि विषयों के बारे में विस्तार से अध्ययन किया। आपने यह भी 
जानना कि जैसी प्रकृति, स्वरूप आदि राशियों या ग्रहों के हैं उसी प्रकृति एवं स्वरूप 
वाला जातक होता है। जिस काल, जिस दिशा में ग्रह या राशि की बलवत है उसी 
काल एवं दिशा में तद्राशि ग्रह से संचालित जातक भी स्वाभाविक रूप से बल प्रापत 
करता है। जातक की स्थिरता चंचलता, स्त्री प्ररुष प्रकृति संतान आदि पर भी उस 
राशि या ब्रह का सम्पूर्ण प्रभाव होता हे | 


3.4 शब्दावली 


प्रवक्ष्यामि = कहूँगा | 


कालज्ञानम्‌ = समय के अर्थात्‌ ज्योतिषशास्त्र ज्ञान को। 
स्कन्ध = भाग 
अनेकभेदविततम्‌ = अनेक भेदों-उपभेदों से विस्तृत 28] 

अधिष्ठितम्‌ = कहे गए हें । 
अणोरणीयान्‌ = छोटे से भी छोटा अर्थात्‌ सूक्ष्म | 


तेजस्सहः = तेज को सहन करने में क्षमता | 


मदंशः = मेरा अंश रूपी पुरुष | 


निश्शेषं = आदि से अन्त तक या आद्योपान्त। 


सुदृढः = गठीला, मजबूत शारीरिक बनावट | 


रक्तोष्ण = लालिमा और उष्णता युक्त | 


अतिरवो = अत्यधिक शब्दचारी या वाचाल | 


समीरः = वायु या वात दोष के लिए पर्यायवाची शब्द | 


याम्यट = दक्षिण दिशा कर स्वामी 


चतुष्पाद्‌ = चौपाया या चार पैर वाला अथवा विभिन्न प्रकृति युक्त | 


मध्यप्रजासंग = संख्या में सन्तति मध्यम वाला | 


कुलीरः = कक्र राशि के लिए प्रयुक्त शब्द | 


अपदः = पद रहित या पांव रहित | 


3.5 बोध प्रश्‍न 


राशि किसे कहते हैं? विस्तार से विवेचना करें | 

सामान्य जीवन में राशियों का प्रभाव केवल मानवों पर पड़ता है अथवा समस्त 
प्रकृति पर सिद्ध करें। 

राशियों और ग्रहों का परस्पर सम्बन्ध क्या है ? स्पष्ट करें | 

ग्रह किसे कहते हैं? भौतिक जीवन में उनकी उपयोगिता पर प्रकाश डालें | 


मेषादि राशियों के स्वरूप का मानव के साथ सम्बन्ध स्थापित करते हुए प्रकाश 
डालें | 

